Flere morsingboer fik sig natten til torsdag noget af en forskrækkelse, da der pludselig knust ruder i deres hjem, mens de lå og sov. Politiet har indtil videre fået seks anmeldelser, og mønstret ser ud til at være det samme hver gang. Gerningsmanden eller gerningsmændene kastede noget mod eller gennem ruderne og forsvandt herefter i en bil. Et af stederne så et vidne en person køre fra stedet, men det hele gik så hurtigt, at politiet ikke har et signalement at gå efter. - Hvis der er nogen, der har set eller hørt noget, er vi meget interesserede i at høre fra dem. Det her skal vi have stoppet. Folk bliver utrygge, og ved den første anmeldelse troede beboerne først, at der blev skudt ind gennem ruden, siger vagtchefen ved Midt- og Vestjyllands Politi, Ole Vanghøj. Politiet har intet videre intet bud på motivet til hærværket. - Vi har selvfølgelig spurgt ind til det, men der er ingen, der mener, at de har et udestående med nogen, siger vagtchefen. Oplysninger om hærværket kan gives til Midt- og Vestjyllands Politi på telefon 114.
Politiet beder om hjælp til at opklare natligt hærværk. - Det her skal vi have stoppet, siger vagtchefen.